Mizík, Stanislav, poslanec NR SR (2021-02-05):
Vážené kolegyne a kolegovia, mocenská klika s koreňmi v KDH ovládla silové zložky. Má bezpečnostnú radu štátu, má Slovenskú informačnú službu, má Generálnu prokuratúru. Už chýba len špeciálna prokuratúra. Avšak Lipšicova kandidatúra je diskvalifikovaná jeho minulosťou. Je to práve jeho minulosť, čo ho diskvalifikuje. Politická minulosť, predseda Občiansko-demokratickej mládeže, podpredseda KDH, spoluzakladateľ NOVA, ktorá je v súčasnej vláde, už to bolo povedané niekoľkokrát. Podľa mňa by každý prokurátor nemal mať politickú minulosť. Zvlášť tak silnú, jednoznačne politicky a jednosmerne orientovanú ako tento kandidát, kandidát Daniel Lipšic. A zvlášť v úrade špeciálneho prokurátora. V takomto prípade je to priam principiálna otázka. No a prečo? No preto, lebo je tu evidentná možnosť politicky motivovaných rozhodnutí či ovplyvňovania diania. Ďalej je to jeho odsúdenie. To už bolo hovorené, ale ja si poviem k tomu svoje. V súčasnosti je v podmienke. Je nemysliteľné, že trestaný sa bude zúčastňovať procesov o trestaní. Ešte raz, trestaný sa bude zúčastňovať procesov o trestaní. Nie je to náhodou divné? Je skutočnosťou, že obrovské množstvo zamestnaní je priamo limitovaných výpisom či odpisom z registra. Príklad, tu v parlamente napríklad my poslanci. Kto ďalej? Asistenti. Kto ďalej? Napríklad učitelia a tak ďalej a tak ďalej. Pripadá mi absurdná teoretická možnosť, že špeciálny prokurátor trestaný, potrestaný, teda špeciálny prokurátor bude môcť riešiť napríklad poslanca, ktorý sa stal poslancom pri výlučnej podmienke netrestanosti. No, to je taký zvláštny paradox. Mne to pripomína knižku Z galejníka policajným prefektom. Alebo z môjho života to je, ako keby som pustil capa do zeleninovej záhradky mojej manželky. To by som dostal s vareškou po hlave. Ako môže nestranne rozhodovať špeciálny prokurátor, ktorý je absolútne ideologicky kovaný, vykovaný a politicky jednostranný? Bolo povedané advokát Penty, Kisku, Matoviča. Ja pripomeniem ešte jednu vec. Ako by taký prokurátor riešil záležitosti politicky orientované, keď, ako vieme, zastupoval známych opilcov a výtržníkov Kalmusa a Lorenza, známych ničením komunistických pamiatok, ale tiež nosením tričiek, kde bol zhanobený slovenský znak, a to už nie je komunistická pamiatka. Okrem iného ako by reagoval pri tlakoch na prenasledovanie nepohodlných osôb, na ktoré by boli našité, „našité“ vykonštruované trestné činy, či už ekonomického, alebo politického charakteru? Ako by riešil takýto špeciálny prokurátor ideologicky príbuzných s ním? Ako napríklad Kalmus, Lorenz. Kde je istota, že by to neostalo v šuflíku alebo pekne zametené pod koberček? Málokto z bežných ľudí, občanov, nie od nás, si už spomenie, ale na to spomenie, ale ja to pripomeniem, bolo to dávnejšie a protesty Gorila tiež boli spomínané. No ale ja sa pýtam, čo to bola za divadelná hra? Hráči v tejto hre, obsadenie: Peter Pčolinský, organizátor protestov, Vladimír Pčolinský, šéf kancelárie Lipšica, ktorý ľudí polieval, no a Lipšic, minister. Zaujímavá kombinácia. Výsledok tejto divadelnej hry, tejto absurdnej frašky? No, je jasný už z toho obsadenia hlavných úloh. Nevyšetrená Gorila, nepotrestaný nik. Toť výsledok. Ďalšia skutočnosť. Milan Krajniak, kamarát Lipšica, bol členom NOVA, čuduj sa svet, Lipšic dostal previerku brutálne rýchlo. Či to bolo tak, alebo tak, ale mne sa vidí, že rýchlejší je už len japonský rýchlik Maglev. A teraz to posledné. Právne výklady, že podmienka nie je trest, ale jeho odloženie, nerešpektujem a podľa zákona o prokurátoroch je odsúdenie za úmyselný trestný čin prekážkou pri voľbe. Toto bol neúmyselný trestný čin, ale tu je namieste morálna otázka, práve táto tu je namieste. Keď chcel väzenie pre Skrúcaného a všetkých zrážačov autami, bol veľmi tvrdý. Bol veľmi tvrdý na druhých ľudí. Keď sa to stalo jemu, už to bolo iné, krútil sa ako had. Pán Fico v dnešnej faktickej povedal, že spoznal ho ako človeka bez kože na tvári. Ja budem jemnejší. Bola jedna postavička. Jej vlastnosti boli problematickosť, sarkazmus, neupravenosť, cynickosť a zákernosť. A mal rád kočky. Hovorím ešte raz, kočky. Bol to Alf z Melmaku. Ďakujem za slovo.